Laerskoolonnie geskok ná skieteryArgieffoto ŉ Laerskoolonderwyseres het haar skrikwekkende ervaring gedeel ná ŉ 29-jarige man Vrydagoggend by ŉ skool in Port Elizabeth geskiet is. Maroela Media het vroeër berig die man is omstreeks 07:50 buite die laerskool geskiet, oomblikke nadat hy sy verloofde, ŉ onderwyseres, by die skool afgelaai het. Die juffrou, van Adolph Schauder Primary School, wat anoniem wou bly, het gesê dit was skrikwekkend om die skote te hoor. “Mens dink in daardie oomblik aan die kinders en mense wat rondstaan en dalk raakgeskiet kan word,” het sy gesê. “Mens bly hier in vrees. As ŉ juffrou is ek bang om skool toe te kom met die bendegeweld wat die gebied teister. Die bendelede is glad nie besorg oor wie anders sou seerkry nie.” Kol. Priscilla Naidu, woordvoerder van die polisie, het gesê die man is in sy motor geskiet toe hy by die skoolhek uitgery het. Die skote is glo vanuit ŉ wit VW Golf geskiet, wat onmiddellik van die toneel weggejaag het. “Die man het drie koeëlwonde in sy linkerskouer opgedoen en is na ŉ hospitaal gehaas. ŉ Saak van poging tot moord word ondersoek,” het Naidu gesê.